Podlitiek: Pompeo se opmerkings ontwrig, Trump neem Indiese vlugOpgestel deur die Podlitiek-span Mike Pompeo, die Amerikaanse minister van buitelandse sake (Foto: @SecPompeo/Twitter) Podlitiek is baie soos beurtkrag, in die sin dat Podlitiek ook ten minste een keer ŉ week ŉ draai in jou lewe maak, en soms, op spesiale geleenthede, ŉ tweede of derde keer in jou sitkamer kom kuier. Oudergewoonte is Podlitiek vandag terug met hul jongste uitsending, tot oorlopens toe gevul met kraakvars kommentaar, ŉ tikkie sarkasme, en lekkerlagoomblikke vir ŉ ieder en ŉ elk – amper soos ŉ basaar, behalwe dat daar minder politiek in Podlitiek is as by die organisasie van ŉ kerkbasaar. Dit is wel ŉ storie vir ŉ ander keer. In hierdie week se episode kyk Ernst, Hermann, en Paul na die uitsprake van die VSA se topdiplomaat, Mike Pompeo, oor Suid-Afrika se voorgenome plan om eiendomsregte die nek toe te dien. Veral Ernst – oor hierdie saak wat tans die rondtes op Suid-Afrikaanse nuuskanale doen – spreek hom sterk hieroor uit, met Paul en Hermann wat getrou ondersteuning bied. Die gedagte dat ŉ land in vandag se tydgees sy mense van een van hul mees basiese regte wil ontneem, gaan die paneel se verstand te bowe… ŉ Volgende draai wat die Podlitiek-span neem, is ná die reaksies op oudpresident FW de Klerk se opmerkings oor apartheid. ŉ Sekere nuusman, en voormalige redakteur van ŉ prominente dagblad, het vandeesweek besluit om terug te verwys na die “Heil-sage” wat die NWU se Potchefstroom-kampus in 2014 getref het. Hierdie herbesinning kom juis, so meen Podlitiek, om Theuns Eloff, hoof van die FW de Klerk Stigting, by te kom. ŉ Goedkoop hou, sou sommiges aanvoer. Paul, wat in 2014 baie betrokke was by hierdie hele situasie, bied die feite – luister gerus. Met ŉ blikkie na die buiteland loer Podlitiek na verskeie kwessies, onder meer na Covid-19 oftewel die koronavirus, pres. Dondald Trump se besoek aan Indië, en nog so iets oor die Demokrate se interne verkiesing. Daar is dinge wat ŉ mens maar kan mis, maar Podlitiek is nie so ŉ ding nie… By Podlitiek lewer ons nie net die nuus nie, ons maak dit. Luister Podlitiek. Die Podlitiek-span bestaan uit Hermann Pretorius (IRV), Ernst van Zyl (AfriForum), Paul Maritz (Solidariteit) en Daniël Eloff (Hurter Spies Ing.).